User talk:Payjanostalgia

TAHUN MELAWAT MALAYSIA 2007: PERANAN RAKYAT UNTUK MEREALISASIKAN MATLAMAT KERAJAAN

NAMA       : MUHAMAD FAIZAL BIN ARIFFIN

NO. K/P     : 87****-**-****

UMUR       : 20 THN

ALAMAT  : BLOK D, NO. 212, KOLEJ SRI RAJANG, UPM KAMPUS BINTULU, JALAN NYABAU, PETI SURAT 396, 97008 BINTULU, SARAWAK.

E-mail         :  faizal_ariffin87@yahoo.com.my

TAHUN MELAWAT MALAYSIA 2007: PERANAN RAKYAT UNTUK MEREALISASIKAN MATLAMAT KERAJAAN

Malaysia adalah sebuah negara sedang membangun yang mempunyai kepelbagaian dalam banyak segi. Di Malaysia, kelompok etnik yang dominan terdiri daripada Melayu, Cina dan India di sebelas negeri anggota di Semenanjung Malaysia. Manakala sebelah Sabah terdiri daripada Kadazan-Dusun, Cina dan Melayu sementara di Bumi Kenyalang iaitu Sarawak pula terdiri daripada kelompok besar jumlahnya ialah Dayak Iban, Melayu, Dayak Bidayuh, Dayak Orang Ulu dan Cina. Oleh itu, tidak mustahillah Malaysia mempunyai pelbagai jenis rekaan pakaian, masakan, kraf tangan dan lain-lain lagi yang mampu menarik minat bukan sahaja penduduk Malaysia sendiri malah juga menarik pelancong-pelancong yang datang ke Malaysia. Keunikan yang terdapat di Malaysia secara tidak langsung dapat meningkatkan jumlah pelancong luar negeri setiap tahun ke Malaysia untuk mengenali lebih dekat lagi mengenai budaya dan cara hidup masyarakat Malaysia khususnya.

Tahun 2007 kini telah tiba dan saat ini merupakan detik-detik yang mengujakan kepada seluruh rakyat Malaysia kerana tahun ini menandakan bukan sahaja sambutan 50 Tahun Kemerdekaan malah Tahun Melawat Malaysia yang ketiga dalam tempoh lebih sepuluh tahun. Menurut sebuah rencana New Straits Times yang bertajuk ‘All Systems Go!’ bertarikh 31 Oktober 2006, Tahun Melawat Malaysia yang pertama pada 1991 telah berjaya menarik 7.44 juta pelancong ke Malaysia dan seterusnya membawa keuntungan sebanyak RM4.5 bilion kepada ekonomi negara. Tahun Melawat Malaysia yang kedua pula mencatatkan kejatuhan jumlah pelancong ke Malaysia. Walaubagaimanapun, keuntungan dari bidang pelancongan lebih dari dua kali ganda pada tahun tersebut. Ini menandakan bahawa lebih ramai pelancong berbelanja besar telah berkunjung ke negara kita. Manakala pada tahun 2000 pula, kunjungan pelancong telah mencecah 10 juta orang dan sektor pelancongan telah meraih keuntungan lebih RM17 juta. Semenjak itu, bidang pelancongan telah menjadi industri kedua terbesar di Malaysia selepas bidang pembuatan.

Sempena Tahun Melawat Malaysia 2007 (TMM 2007) pada tahun ini, kerajaan bermatlamat untuk mengalu-alukan kedatangan 20.1 juta pelancong. Ia adalah hasrat kerajaan untuk meraih keuntungan sebanyak RM44.5 bilion bagi pembangunan negara dan merupakan impian YAB Perdana Menteri Malaysia iaitu Datuk Seri Abdullah b. Haji Ahmad Badawi. Dalam mencapai objektif matlamat ini, kerajaan telah merancang tidak kurang daripada 50 acara gilang-gemilang yang terdiri daripada perarakan, pertunjukan kebudayaan dan juga karnival di sepanjang tahun ini. Sambutan ini dimulakan dengan upacara pelancaran Tahun Melawat Malaysia 2007 iaitu pada 1 Januari, Pesta Flora dan Perarakan bermula pada 27 Januari sehingga 4 Februari. Manakala sambutan 50 Tahun Kemerdekaan dijalankan sepanjang bulan Ogos dan berakhir dengan Festival Buskers Antarabangsa Kuala Lumpur pada bulan Disember.

Oleh yang demikian, setiap rakyat Malaysia memainkan peranan yang amat penting untuk merealisasikan matlamat kerajaan itu. Menteri Pelancongan Malaysia iaitu Datuk Seri Tengku Adnan Tengku Mansor menggesa rakyat Malaysia untuk berfikir ‘pelancongan’. Ini bermakna rakyat Malaysia seharusnya mengalu-alukan kedatangan dan melayani pelancong dengan baik dan berkelakuan sopan apabila berinteraksi dengan mereka. Hal ini bukan sahaja mampu menarik minat para pelancong datang ke negara Malaysia, malah dapat menjalinkan hubungan silaturrahim antara semua kaum tanpa mengira bangsa, agama dan keturunan serta dapat mengukuhkan lagi hubungan diplomatik antara negara anggota yang terlibat. Dalam agama Islam, Allah s.w.t telah menyeru hambaNya untuk melakukan kebaikan dan meninggalkan kemungkaran kerana sesiapa yang melakukan kebaikan akan dibalas kebaikan dan sesiapa melakukan keburukan atau kemusnahan dibalas seumpamanya.

Semangat saling bantu-membantu dalam setiap rakyat penting untuk memupuk masyarakat yang bertanggungjawab. Sikap ini bukan sahaja meringankan sesuatu pekerjaan dan menonjolkan keperibadian seseorang rakyat, malah ia berperanan mencerminkan keperibadian dan budi pekerti penduduk Malaysia itu sendiri sebagaimana prinsip yang ke lapan dalam Islam Hadhari, iaitu menekankan keutuhan budaya dan ketinggian moral sebagai identiti negara. Oleh itu, rakyat sepatutnya tidak bergantung sepenuhnya kepada usaha kerajaan untuk melakukan aktiviti atau program bagi menjayakan matlamat kerajaan itu. Setiap rakyat harus memiliki semangat muhibah, bekerjasama dan bertanggungjawab kerana secara tidak langsung menjadi kekaguman kepada para pelancong yang datang ke Malaysia. Hal ini dijelaskan lagi dengan pendapat Tengku Adnan Tengku Mansor yang menyatakan kempen TMM 2007 tidak harus dibebani kepada Kementerian Pelancongan dan Tourism Malaysia sahaja, sebaliknya ia adalah usaha semua pihak.

Dewasa ini kebanyakan pekerja dalam sektor pertanian dimonopoli oleh golongan bawahan dan berumur walaupun pelbagai cara dan kempen dilaksanakan oleh kerajaan untuk menarik minat golongan belia terhadap bidang pertanian. Oleh itu, golongan belia dan semua rakyat amnya digalakkan menyertai aktiviti keusahawanan supaya dapat mempelbagaikan lagi produk-produk yang berkualiti dan menambah kualiti barangan di negara ini. Tujuan utamanya adalah untuk menarik pelancong ke Malaysia dan mengelakkan pengimportan barang luar negara agar sektor ekonomi negara seimbang serta berkembang seiring dalam segi pembangunan sebagaimana negara maju seperti Amerika Syarikat, United Kingdom dan Jepun. Usaha pembudayaan keusahawanan juga penting kerana ia mampu untuk melahirkan kesedaran di kalangan rakyat mengenai pentingnya kewujudan usahawan dalam negara ini dalam mencapai objektif kerajaan.

Usaha ini dimulakan pada peringkat sekolah lagi iaitu melalui Program Usahawan Muda membabitkan penyertaan lebih 496 sekolah di seluruh negara. Pada awal bulan iaitu 1 Januari sehingga 31 Disember 2004, seramai 71,396 pelajar menyertai program itu membabitkan 921 guru sebagai pembimbing. Pada peringkat universiti pula, Menteri Pengajian Tinggi Malaysia iaitu Datuk Mustapa Mohamed menyatakan kementeriannya telah bekerjasama dengan semua 17 universiti awam dalam negara untuk memperkenalkan Pembangunan Usaha Siswa, Program Latihan Keusahawanan dan Program Student in Free Enterprise. Seterusnya pada peringkat masyarakat, usaha ini diperluaskan dengan pembentukan Majlis Pembangunan Keusahawanan Daerah. Majlis ini berperanan mewujudkan kesedaran dan memudahkan rakyat untuk mendapat bantuan kerajaan. Sungguhpun dalam hal ini, rakyat Malaysia pada semua peringkat umur sama ada dari kalangan para pelajar, mahasiswa ataupun masyarakat disarankan untuk menceburi bidang keusahawanan bagi sama-sama menjayakan matlamat kerajaan di samping meningkatkan ekonomi negara.

Kehadiran pelancong-pelancong ke Malaysia merangkumi pelbagai bangsa dan negara seperti dari Indonesia, India, Eropah yang meliputi Dublin, London, Glasgow dan Amterdam serta dari negara Ireland, United Kingdom, Scotland, Belanda dan pelbagai negara lain lagi. Menurut akhbar The Hindu Business Line dari Pune, Pelancongan Malaysia memperuntukkan RM10 juta bagi kempen promosi TMM 2007. Oleh itu, menjadi tugas rakyat Malaysia untuk menggandakan lagi usaha mereka dalam membantu kerajaan bagi mencapai objektif itu supaya tidak disinonimkan dengan peribahasa ‘hangat-hangat tahi ayam’ agar usaha kerajaan dapat dicapai dengan jayanya. Kebolehan rakyat bergantung atas kemampuan dalam diri masing-masing dan semangat muafakat serta bersama memerah keringat agar usaha kerajaan mendapat sambutan semua pihak selain kelebihan bumi Malaysia yang mampu menarik lebih ramai pelancong dari serata dunia seperti cuaca yang baik, jauh daripada garisan lingkungan gunung berapi dan kedudukan yang strategik antara Laut China Selatan dan Lautan Hindi. Menteri Pelancongan Datuk Seri Tengku Adnan Tengku Mansor menjelaskan pula, Indonesia merupakan antara tiga penyumbang terbesar setakat bulan Ogos 2006 dengan pertambahan 25.1 peratus daripada jumlah 642,343 tahun sebelumnya dalam industri pelancongan negara ini selepas Singapura dan Thailand.

Antara tempat tumpuan utama kedatangan pelancong ke Malaysia adalah di ibu negara Malaysia, Kuala Lumpur. Masyarakat yang tinggal berhampiran dan dalam Kuala Lumpur harus menyematkan dalam diri untuk beramah mesra, menyediakan makanan dan minuman yang bersih dan amalkan sikap ambil berat terhadap pelancong. Hal ini bersesuaian dengan pelancaran perkhidmatan bas ‘HOP-ON HOP-OFF’ yang mesra pelancong dan merupakan tarikan terbaru untuk pelancong mengelilingi Kuala Lumpur dengan mudah. Datuk Bandar Kuala Lumpur, Datuk Ruslin Hasan menyatakan perkhidmatan itu bertujuan menyediakan lebih banyak rangkaian hubungan antara beberapa tempat tarikan pelancong di sekitar ibu kota. Selain itu, ia juga bertujuan meningkatkan perkhidmatan pelancong dan meningkatkan lagi status Kuala Lumpur sebagai Bandaraya mesra pelancong. Setiap pelancong, tidak ada yang lebih penting daripada kebersihan kerana mereka mahu menikmati pengalaman yang indah semasa bercuti di sini. Oleh itu, rakyat tidak boleh bertolak-ansur dalam soal tandas yang kotor kerana rakyat perlu sedar bahawa negara yang mempunyai tandas yang kotor mencerminkan peribadi rakyat negara itu sendiri. Sebagai rakyat adalah menjadi tanggungjawab untuk menjaga kebersihan. Terdapat juga di sesebuah tempat yang jalan raya penuh dengan sampah-sarap dan tempat-tempat makan di mana tikus berkeliaran. Malaysia tidak sepatutnya mempunyai tempat-tempat sebegini kerana sudah pasti ianya akan mengganggu keseronokan pelancong dan merosakkan imej negara Malaysia sendiri. Dengan ini, rakyat perlu mengubah cara hidup lama kepada ajaran agama sebenar kerana menurut agama Islam, pemakaian yang bersih adalah datang daripada jiwa yang bersih.

Sebagaimana kita ketahui, Kuala Lumpur akan mempunyai 20 tandas awam dengan reka bentuk tandas jalan konvensional dan automatik yang akan dibina dalam masa terdekat ini selain menaik taraf Bazar Jalan Masjid India dan memasang lebih banyak papan maklumat di kawasan tumpuan pelancong. Ini terbukti Malaysia mampu untuk memenuhi dan mempromosikan sektor pelancongan kepada para pelancong dan rakyat negara ini juga disarankan untuk berganding bahu dengan kerajaan untuk mencapai matlamat dasar nasional sebagai sebuah negara yang masyhur di mata dunia dan negara Islam maju menjelang tahun 2020. Antara peranan-peranan itu tadi, dijelaskan juga terdapat beberapa hikmat dan halangan dalam membentuk rakyat yang bertoleransi atau semangat tolong-menolong. Hikmat toleransi seperti memupuk jiwa rakyat supaya tidak ada rasa curiga-mencurigai antara kaum dan mewujudkan sikap saling menghormati antara satu sama lain. Dari segi kekangannya ialah mewujudkan sikap toleransi antara rakyat dalam merealisasikan matlamat kerajaan, iaitu hanya satu pihak sahaja yang mahu mewujudkan toleransi sedangkan sikap ini memerlukan penglibatan kedua-dua belah pihak. Oleh yang demikian, rakyat Malaysia seharusnya membuang sikap negatif seperti cemburu, malas dan tamak agar negara Malaysia menjadi sebuah negara yang berdaya saing dengan negara luar dalam pelbagai bidang seperti bidang ekonomi, sosial dan politik. Walaupun rakyat Malaysia terdiri daripada perbagai etnik, tetapi tidak ada halangan untuk bersama-sama memajukan sektor pelancongan ini jika semua pihak dapat menerima pendapat atau cadangan di antara kalangan mereka. Generasi hari ini juga hendaklah senantiasa meluangkan sedikit masa untuk melayani para pelancong yang datang ke Malaysia dengan cara yang bijaksana, penuh hikmat, serta saling bekerjasama dan menghormati dengan tujuan ke arah membina masyarakat yang sejahtera dan berbudi bahasa.

Selain itu, pelancong-pelancong yang datang ke Malaysia tidak hanya untuk menikmati keindahan dan untuk membeli-belah di sini malah mereka ingin mendapatkan rawatan kesihatan dan pendidikan. Oleh yang demikian, sektor pendidikan seperti Jabatan Pendidikan Malaysia harus menggembleng tenaga dan para doktor yang terdapat di klinik-klinik awam mahupun swasta seharusnya memainkan peranan masing-masing terhadap pelancong agar Malaysia dijadikan tempat pelancongan yang menarik dan mampu menyediakan perkhidmatan yang sempurna dan baik. Dengan ini, sektor pendidikan dan perkhidmatan dapat meningkatkan lagi aspek dari segi perlaksanaannya supaya dapat membantu negara membangun dengan pesat dan aman.

Rakyat pula perlu ditekankan kepada matlamat utama Dasar Kebajikan Masyarakat Negara (DKMN) pada semua lapisan kerana matlamat ini mampu mewujudkan masyarakat yang sejahtera dan teguh untuk kemajuan sosial negara. Di samping itu, ia juga bertujuan mewujudkan masyarakat yang bersemangat maju, berdikari, menikmati peluang yang sama dan mengamalkan budaya ikram. DKMN dapat membangunkan potensi rakyat ke tahap yang optimum serta meningkatkan daya ketahanannya untuk menghadapi cabaran kemasyarakatan semasa kedatangan pelancong-pelancong asing ke Malaysia. Selain itu, ia juga membina dan memupuk semangat tolong-menolong, bantu-membantu dalam mengukuhkan budaya ikram. Hal ini adalah sangat penting diserapkan ke dalam diri setiap rakyat Malaysia agar dapat mendisiplinkan diri pada bila-bila masa sahaja, tidak hanya semasa kedatangan pelancong ke negara ini. Etika pemakaian juga penting bagi setiap rakyat Malaysia bukan sahaja semasa sesi temu duga misalnya malah semasa menjalankan rutin harian untuk kesesuaian keadaan semasa. Justeru itu, budaya tolong-menolong dapat menggalakkan semangat penyayang di kalangan rakyat dan sasarannya ialah anak muda di mana kesedaran, minat dan semangat budaya tolong-menolong perlu disemai dan dipupuk sejak kecil lagi. Aktiviti ataupun kegiatan yang boleh meningkat dan memperluaskan dalam mengeratkan hubungan seperti melakukan kerja-kerja amal. Antara contohnya adalah membersihkan tandas awam, bergotong-royong membersihkan kawasan kampung sebagaimana yang diamalkan di Kelantan, Kg. Batu Papan daerah Gua Musang yang dianjurkan oleh YB Tuan Saupi b. Hj. Deraman yang merupakan Wakil Rakyat daerah Gua Musang sekarang. Anjuran yang dilakukan mendapat sambutan yang meriah dan menggalakkan daripada seluruh penduduk kampung di sekitar daerah itu. Hal ini menunjukkan semangat kerjasama wujud dengan adanya program seumpama itu dan mampu juga bagi menarik minat pelancong-pelancong dari seluruh dunia untuk mengenali budaya di sini amnya serta menikmati keindahan Malaysia dengan udara yang bersih, segar dan nyaman. Kebersihan adalah satu aspek yang amat penting dalam mana-mana aspek yang lain dan menu masakan juga ditekankan untuk menarik para pelancong ke negara ini. Mereka amat suka untuk datang ke Malaysia kerana masakan di sini mempunyai cita rasa dari pelbagai hidangan resipi yang menyelerakan serta memiliki sejarah masakan tersendiri pada setiap negeri selain memiliki hutan simpan yang kekal seperti Hutan Simpan Kekal di Pahang dan kemesraan rakyat Malaysia sendiri. Kemesraan rakyat Malaysia terletak dalam diri masing-masing dan ia amat penting untuk menjalinkan ikatan yang berkekalan dalam diri antara satu sama lain serta dapat mewujudkan semangat bekerjasama, sikap ambil berat dan saling hormat-menghormati. Jadi, rakyat perlu hijrahkan jiwa ke arah melakukan yang terbaik kepada setiap pelancong yang datang ke negara kita.

Kejadian alam atau malapetaka bukannya datang sekadar kehendak tuhan atau di sisi agama Islam kehendak Allah s.w.t, malah Allah sendiri telah banyak mewahyukan ayat kepada Nabi Muhammad s.a.w, akan kerosakan dunia adalah disebabkan oleh tangan manusia. Tidak pernah terfikir oleh kita sebagai seorang manusia yang beragama Islam bahawa malapetaka seperti banjir yang berlaku di Johor, Melaka dan di mana sahaja sebenarnya atas perbuatan kita sendiri. Kejadian seumpama ini tentu sekali merosakkan infrastruktur bangunan dan sistem ekologi sesebuah kawasan dan kejadian seumpama itu mewujudkan kerisauan di kalangan rakyat dan seribu persoalan untuk membaik pulih kemudahan oleh kerajaan bagi disediakan kepada kemasukan pelancong-pelancong asing. Oleh itu, perlu diingatkan bahawa pembangunan itu penting untuk kemajuan sesebuah negara tetapi jika manusia tidak boleh menguruskannya dengan baik dan menyalahgunakan sumber asli yang ada, tidak mustahil bencana yang lebih teruk akan berlaku. Manusia mampu untuk berusaha malah Tuhan sahaja yang menentukannya sama ada sesuatu perkara itu berlaku ataupun sebaliknya.

Pemimpin adalah aset yang paling penting untuk menjayakan usaha kerajaan untuk mencapai matlamat kerajaan tahun ini. Setiap perancangan ada tujuannya dan bagi menjayakan matlamat ini dengan sempurna, kadang kala pengubahsuaian dan tokok tambah perlu dilakukan dari semasa ke semasa terhadap pembangunan negara. Seperti kepimpinan ahli falsafah Islam yang terbilang iaitu Ibnu Rusyd, beliau mendampingi orang ramai dan mengemukakan pemikiran tentang kenegaraan dalam bukunya ‘al-Jumhuriah wal-Ahkam’, iaitu pentadbiran negara yang demokratik berdasarkan agama, ilmu, akal, keyakinan dan kepercayaan dunia dan akhirat serta kebendaan dan kerohanian. Beliau menjadi contoh kepada pemimpin negara Islam sehingga hari ini seperti di negara Malaysia di bawah pimpinan Perdana Menteri Malaysia, Datuk Seri Abdullah Ahmad Badawi. Tidak mustahil pemimpin Malaysia juga mampu untuk memimpin negaranya ke arah masyarakat berdaya saing, mempunyai semangat juang tinggi dan sebagai masyarakat yang cemerlang, gemilang dan terbilang berlandaskan syariat Islam. Matlamat TMM 2007 juga merangkumi cerminan akhlak rakyat ke arah memperjuangkan keadilan sosial dalam erti kata sebenarnya. Rakyat Malaysia seharusnya dapat menguasai bahasa antarabangsa agar tidak mendatangkan masalah kepada pelancong yang kurang atau tidak memahami bahasa Melayu kerana dengan kedatangan mereka ke negara kita, mereka telah meningkatkan pendapatan negara secara tidak langsung. Justeru itu, sedang kita menyambut Tahun Melawat Malaysia 2007 dan 50 Tahun Kemerdekaan, diharapkan rakyat tidak lupa untuk menjaga kebersihan dan kesopanan bukan sahaja kepada pelancong malah untuk semua masyarakat tanpa mengira asal-usul, warna kulit, keturunan dan agama. Sebagai warganegara Malaysia, kita sewajarnya mengucapkan ‘Selamat Datang’ kepada pelancong-pelancong luar negeri ke Malaysia sempena Tahun Melawat Malaysia 2007. Kedatangan mereka bukan sahaja untuk makan angin di negara kita tetapi sambil membeli barangan buatan Malaysia seperti kraf tangan dan produk-produk makanan di sini. Sekiranya semua rakyat memainkan peranan masing-masing, Tahun Melawat Malaysia 2007 pasti akan berjaya.